एफसीआई ने 30 लाख टन गेहूं खुले बाजार में बेचा
भारतीय खाद्य निगम (एफसीआई) ने पिछले कुछ महीनों में अपने पास रखा सरप्लस गेहूं खुले बाजार में बल्क बायर्स के माध्यम से बेचा है। कार्पोरेशन ने अब तक 30 लाख टन खाद्य कंपनियों, फ्लोर मिलों को बेचा है। एफसीआई के मुताबिक अगस्त अंत तक केवल तीन लाख टन गेहूं खुले बाजार में बिक्री योजना के तहत बिका था। एफसीआई का लक्ष्य वर्ष 2015-16 में खुले बाजार में बिक्री योजना के तहत तकरीबन 60 लाख टन गेहूं बेचना है। एफसीआई के एक अधिकारी का कहना है कि अगले कुछ महीनों में त्योहार होने से गेहूं की बिक्री में बढ़ोतरी होने की उम्मीद है। पूर्व वित्त वर्ष में एफसीआई ने 42 लाख टन गेहूं बेचा था। बता दें कि इस महीने की शुरुआत में केंद्रीय पूल में चावल का स्टॉक 368.3 लाख टन था, जबकि बफर स्टॉक के मुताबिक 307.7 लाख टन होना चाहिए। इसी तरह गेहूं का स्टॉक 99.4 लाख टन था, जबकि नियमानुसार बफर स्टॉक 268.6 लाख टन का होना चाहिए।
चावल का उत्पादन 3.5 फीसदी बढ़ेगा
कोलकाता| रबी चावल का उत्पादन चालू वित्त वर्ष में पिछले साल से 3.5 फीसदी ज्यादा रहने की उम्मीद है। चालू रबी सीजन में यह उत्पादन 123.5 लाख टन पहुंचने की आस है, जो पिछले रबी सीजन में 119.3 लाख टन था। यह जानकारी एडलवाइज इंटीग्रेटेड कमोडिटी मैनेजमेंट की रिपोर्ट में दी गई है। रिपोर्ट में कहा गया है कि गैर-बासमती चावल का कुल उत्पादन चालू वित्त वर्ष में 2.7% कम हुआ है। उत्पादन कम होने के बावजूद भारी भरकम स्टॉक एवं मिलर्स और स्टॉकिस्ट के पास धान का खूब स्टॉक होने से गैर-बासमती चावल के दाम नीचे रहेंगे। रिपोर्ट के मुताबिक सरकारी स्टॉक कम होने के बाद ही चावल के दामों में मजबूती आ सकती है।
hin_Deva hin_Deva hin_Deva hin_Deva